Blue Sky

Το Blue Sky είναι ιδιωτικός τηλεοπτικός σταθμός περιφερειακής εμβέλειας. Ξεκίνησε να λειτουργεί τον Νοέμβριο του 1990. Εκπέμπει επίγεια ψηφιακά από 14 κέντρα εκπομπής καλύπτοντας την Αττική και την Εύβοια.

Στο πρόγραμμά του περιλαμβάνει ενημερωτικές, επιμορφωτικές εκπομπές καθώς και θυρίδες τηλεπωλήσεων και είναι ο πρώτος περιφερειακός τηλεοπτικός σταθμός ο οποίος εξέπεμψε ψηφιακό σήμα από την περιοχή της Αίγινας.

Ενημερωτικές και ψυχαγωγικές εκπομπές
Την 1η Φεβρουαρίου του 2010, ο Τέρενς Κουίκ ανέλαβε την παρουσίαση του κεντρικού δελτίου στον τηλεοπτικό σταθμό για 6 μήνες με το τέλος της συνεργασίας του με την κρατική τηλεόραση ΕΤ3. Μετά την αποχώρηση του δημοσιογράφου από τον σταθμό η θέση αναπληρώθηκε από την Έμη Λιβανίου παρά τις πληροφορίες πως βρισκόταν σε συζητήσεις με τη διοίκηση της ΕΡΤ.

Η Βέφα Αλεξιάδου παρουσίαζε καθημερινή εκπομπή στον σταθμό, μετά τη λύση του συμβολαίου της με τον τηλεοπτικό σταθμό Alter Channel, τον Οκτώβριο του 2010, ενώ την ενημερωτική εκπομπή «Δελτίο των 11» παρουσιάζει ο Σπύρος Χατζάρας, απασχολώντας συχνά την επικαιρότητα με προβολή μισαλλόδοξων μηνυμάτων εναντίον των μεταναστών και αντισημιτικών θεωριών. Από τον Μάρτιο του 2015 μέχρι και σήμερα, το κεντρικό δελτίο ειδήσεων του σταθμού παρουσιάζει η Λίνα Κλείτου.

Πολλά ονόματα πέρασαν από τον σταθμό όπως ο Τάκης Σπηλιόπουλος, ο Λεωνίδας Καρπεναράκος, ο Γιώργος Βλάχος, ο Γιάννης Λοβέρδος, ο Άκης Παυλόπουλος, ο Γιάννης Παπαδόπουλος, η Άννα Τριανταφυλλιά Τσούτσα και η Νένα Ουζουνίδου.

«Ραντεβού με την Επικαιρότητα»
Η εκπομπή αυτή ξεκίνησε από τον αείμνηστο δημοσιογράφο Γιώργο Ζερβό και από το 2015 έως το 2019 την παρουσίαζε ο Γιάννης Λοβέρδος. Από αυτή τη χρονιά έως και σήμερα την παρουσιάζουν οι Γιάννης Κανελλάκης και Γαβρίλος Χαλκιώτης.

«Παρεμβάσεις»
Από τον Σεπτέμβριο του 2014 μέχρι και τον Ιούλιο του 2019, ο δημοσιογράφος Άκης Παυλόπουλος παρουσίαζε ενημερωτική εκπομπή ονόματι Παρεμβάσεις, στη νυχτερινή ζώνη του σταθμού, ενώ παρουσίασε και την εκπομπή για τις βουλευτικές εκλογές του 2019. Από τον Σεπτέμβριο του 2019 έως και τον Ιούλιο του 2020 την εκπομπή την παρουσίασε ο δημοσιογράφος Γιάννης Παπαδόπουλος. Από τον Σεπτέμβριο του 2020 μέχρι τον Ιανουάριο του 2021 το παρουσίασε η Λίνα Κλείτου ενώ από τον Ιανουάριο του 2021 έως και σήμερα παρουσιάζει ο δημοσιογράφος Σωτήρης Ξενάκης.

«Προσωπικά Δεδομένα»
Ο δημοσιογράφος και συγγραφέας Κώστας Μαδράς παρουσιάζει την εκπομπή με τίτλο «Προσωπικά Δεδομένα» φιλοξενώντας κάθε φορά σημαντικές προσωπικότητες όπως τον Τάκη Σούκα, τον Δήμο Μούτση, τον Τάκη Φωτόπουλο, τον Γιώργο Σταθόπουλο, τον Δημήτρη Μυταρά, τη Λίνα Νικολακοπούλου κ.ά.

«Η Δίκη της Δευτέρας»
Μεγάλη δημοσιότητα και θύελλα αντιδράσεων για εβδομάδες δημιουργήθηκε από τις καταγγελίες του παλαίμαχου διαιτητή Σωτήρη Βοργιά στην εκπομπή «η Δίκη της Δευτέρας», αφήνοντας υπονοούμενα μεταξύ άλλων για την αξιοπιστία κάποιων διαιτητών αλλά και τις καταγγελίες του ποινικολόγου Αλέξη Κούγια στην ίδια εκπομπή άλλης μέρας, με τον Αλέξη Κούγια να προβαίνει σε αποκαλύψεις μέσω ηχογραφημένων κασετών που εμπλέκει μεγαλοπαράγοντες ελληνικών ΠΑΕ και διαιτητές για «στημένα» παιχνίδια ενώ ο πρώην διαιτητής Σωτήρης Βοργιάς αναφέρθηκε πως στο περιεχόμενο των κασετών αναγνώρισε τη φωνή του πρόεδρου της ΕΠΟ Σοφοκλή Πιλάβιο που συνομιλούσε με άγνωστο παράγοντα.

Ιδιοκτησία
Ιδιοκτησιακά ανήκει στις Γενικές Ραδιοτηλεοπτικές Επιχειρήσεις Ανώνυμη Εταιρεία η οποία συστάθηκε στις 20 Μαΐου του 1992 με αρχική έδρα τη Φιλοθέη. Στις 20 Μαρτίου 1998 νομιμοποιείται η λειτουργία του σταθμού, βάσει απόφασης του Υπουργείου Τύπου, με αριθμό πρωτοκόλλου 6446/Ε/20.3.1998 ενώ δύο χρόνια μετά, ο σταθμός μεταφέρεται στο Νέο Ηράκλειο.

Διαθεσιμότητα
Από τις 14 Δεκεμβρίου 2012 έως τις 6 Δεκεμβρίου 2018, το κανάλι ήταν διαθέσιμο πανελλαδικά μέσω της COSMOTE TV. Από το 2016 έως το 2020 είχε συνεργασία με το Super B της Πάτρας (νυν ProNews) που εκπέμπει στην Πελοπόννησο για αναμετάδοση ορισμένων εκπομπών του Αθηναϊκού σταθμού (Ραντεβού με την Επικαιρότητα, Παρεμβάσεις, Με το Κλειδί της Ιστορίας). Από τις 12 Απριλίου 2023 είναι διαθέσιμο πανελλαδικά μέσω της NOVA.

Παραπομπές

Εξωτερικοί σύνδεσμοι
Επίσημη ιστοσελίδα

Ιδιωτικοί τηλεοπτικοί σταθμοί περιφερειακής εμβέλειας (Αττική)
Τηλεοπτικά κανάλια και σταθμοί οι οποίοι ιδρύθηκαν το 1990